钦定古今图书集成/理学汇编/字学典/第157卷 > 《石砚赋》〈以山水辉映墨妙笔精为韵〉张少博
## 钦定古今图书集成/理学汇编/字学典/第157卷 > 《石砚赋》〈以山水辉映墨妙笔精为韵〉张少博

砚之施也被乎用，石之质也本乎山。温润称珍，腾异
彩而玉色；追琢成器，发奇文而绮斑。盖求伸于知己，
爰待用于君子。故夫立言之徒，载笔之史。将吮墨以
濡翰，乃操觚而汲水。始烂烂以光澈，终霏霏而烟起。
或外圜兮若规，或中平兮如砥。原夫匠石流盼，藻荧
生辉。象龟而负图乍伏，如鹊之缄印将飞。设之户庭，
王充之名已著；置之藩溷，左思之用无违。徒观夫清
光影耀，真质霜浮，符彩华鲜，精明隐映。皎如之色，比
藏冰之玉壶；焕然之文，状吐菱之石镜。当其山谷之
侧，沈其未识，韬玉吐云，怀珍隐德。及乎入用以磨砺，
因人而拂拭。故能抚之类磬发奇音，对之若镜开新
色。既垂文以呈象，亦澄澜而渍墨。砚之用也，讵可兴
叹而焚；石乃坚然，孰谓有时而泐。斯可以正典谟之
纪，垂篆籀之则者也。遂更播美《六书》，传芳二妙。用之
汉帝，常同彭祖之席；存之鲁国，犹列宣尼之庙。是以
遗文可述，兹器奚匹？匪销匪铄，良金安可比其刚；不
磷不缁，美玉未可方其质。光鸟迹于青简，发龟文于
洪笔。则知创物作程，“事与利并。”兹《砚》也，所以究墨之
妙，穷笔之精者也。